Logan nemcsak mint előadó, hanem mint szerző is részt vett az Eurovíziós Dalfesztiválokon. Nem csupán saját maga számára komponált, hanem két ízben honfitársnőjének, Linda Martinnak is. Először 1984-ben a "Terminal 3" című dalt, mellyel az énekesnő 2. helyezett lett, majd 8 évvel később a "Why Me?" című szerzeményt, mellyel Martin megnyerte az 1992-es Eurovíziós Dalfesztivált. Kétszeres előadói és egyszeres szerzői győzelmével Johnny az Eurovíziós Dalfesztiválok történetének legsikeresebb résztvevője lett. Rajongói gyakran hívják Mister Eurovisionnek, akárcsak a média. Az ír focicsapat, a Bohemian FC szurkolói „örökbe fogadták” a "Hold Me Now"-t, és a "You’ll Never Walk Alone"-hoz hasonlóan gyakran el is éneklik a vendégjátékok során. A "Hold Me Now" egyébként az ABBA "Waterloo" és Domenico Modugno "Volare" című számai után az Eurovíziós Dalfesztiválok történetének 3. legnépszerűbb dala lett a rendezvény 50. évfordulója kapcsán rendezett szavazás alkalmával. (A "What’s Another Year" is bekerült a 14 jelölt közé.)